เอาแล้ว! “ดอยซ์แบงก์” ประกาศปลดพนักงาน 9,000 คนทั่วโลก
เอาแล้ว! "ดอยซ์แบงก์" ประกาศปลดพนักงาน 9,000 คนทั่วโลก 
7 ต.ค. 2559

ผู้สื่อข่าวรายงานว่า ดอยซ์แบงก์ ซึ่งเป็นธนาคารรายใหญ่ที่สุดของเยอรมนี จะทำการปรับโครงสร้างโดยการปรับลดพนักงานจำนวน 9,000 คนทั่วโลก ซึ่งในเยอรมนีจะมีการปลดพนักงาน 4,000 คน
ดอยซ์แบงก์ระบุว่า การดำเนินการดังกล่าวจะเป็นไปอย่างโปร่งใส และมีความรับผิดชอบต่อพนักงานที่จะได้รับผลกระทบ โดยทางธนาคารจะเสนอตำแหน่งงานว่างภายในองค์กรให้แก่พนักงานดังกล่าว หากเป็นไปได้ รวมทั้งจะมีการช่วยเหลือสำหรับการหางานใหม่นอกธนาคาร
การประกาศปลดพนักงานดังกล่าวมีขึ้น ท่ามกลางความกังวลต่อวิกฤตการเงินของดอยซ์แบงก์ หลังจากที่ทางธนาคารถูกกระทรวงยุติธรรมสหรัฐสั่งปรับเป็นจำนวนเงิน 1.4 หมื่นล้านดอลลาร์ เพื่อยุติการสอบสวนในคดีที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS) ซึ่งเป็นต้นเหตุของวิกฤตการเงินโลกในปี 2551 แม้ล่าสุดมีข่าวว่าทางธนาคารใกล้บรรลุข้อตกลงกับสหรัฐในการลดค่าปรับสู่ระดับ 5.4 พันล้านดอลลาร์
                